钦定古今图书集成/明伦汇编/官常典/第199卷 > 杜如晦
## 钦定古今图书集成/明伦汇编/官常典/第199卷 > 杜如晦

按《唐书》本传：“如晦，字克明，京兆杜陵人。祖杲，有名周、
隋间。如晦少英爽，喜书，以风流自命，内负大节，临机
辄断。隋大业中，预吏部选，侍郎高孝基异之，曰：‘君当
为栋梁用，愿保令德’。因补滏阳尉，弃官去。高祖平京
师，秦王引为府兵曹参军，徙陕州总管府长史。时府
属多外迁，王患之，房元龄曰：‘去者虽多不足吝。如晦，
王佐才也，大王若终守藩，无所事，必欲经营四方，舍
如晦无共功者’。”王惊曰：“非公言，我几失之。”因表留莫
府，从征伐，常参帷幄，机秘方多事，裁处无留僚属，共
才之莫见所涯。进陕东道大行台司勋郎中，封建平
县男，兼文学馆学士。天策府建，为中郎。王为皇太子，
授左庶子，迁兵部尚书，进封蔡国公，食三千户，别食
益州千三百户。俄检校侍中，摄吏部尚书，总监东宫
兵。进位尚书右仆射，仍领选，与元龄共筦朝政，引士
贤者，下不肖，咸得职，当时浩然归重。监察御史陈师
合上《拔士论》，谓一人不可总数职，阴刺讽如晦等。帝
曰：“元龄、如晦不以勋旧进，特其才可与治天下者，师
合欲以此离间吾君臣邪！”斥岭表久之，以疾辞职。诏
给常俸就第，医候之，使道相属。会病，力诏皇太子就
问，帝亲至其家，抚之，梗塞。及未乱，擢其子左千牛构
兼尚舍奉御。薨，年四十六，帝哭为恸，赠开府仪同三
司。及葬，加司空，谥曰成。手诏虞世南勒文于碑，使言
君臣痛悼意，它日食瓜美，辍其半奠焉。尝赐元龄黄
银带，曰：“如晦与公同辅，朕今独见公。”泫然流泪曰：“世
传黄银，鬼神畏之。”更取金带，遣元龄送其家。后忽梦
如晦若平生。明日为元龄言之，敕所御馔往祭。明年
之祥，遣尚宫劳问妻子，国府官佐亦不之罢，恩礼无
少衰。后诏功臣世袭，追赠密州刺史，徙国莱。方为相
时，天下新定，台阁制度，宪物容典，率二人讨裁。每议
事帝所，元龄必曰：“非如晦莫筹之。”及如晦至，率用元
龄策也。盖如晦长于断而元龄善谋，两人深相知，故
能同心济谋，以佐佑帝。当世语良相，必曰：“房、杜云构。”
位慈州刺史。次子荷，性暴诡，不循法，尚城阳公主，官
至尚乘奉御，封襄阳郡公。承乾谋反，荷曰：“琅邪颜利
仁善星数，言天有变，宜建大事，陛下当为太上皇。请
称疾，上必临问，可以得志。”及败，坐诛。临刑，意象轩骜。
构以累，贬死岭表。